31997R0123
L 022/19
JURNALUL OFÍCIAL AL UNIUNII EUROPENE
REGULAMENTUL (CE) NR. 123/97 AL COMISIEI
din 23 ianuarie 1997
de completare a anexei la Regulamentul (CE) nr. 1107/96 al Comisiei privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 al Consiliului
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2081/92 al Consiliului din 14 iulie 1992 privind protecția indicațiilor geografice și a denumirilor de origine ale produselor agricole și alimentare (1), în special articolul 17 alineatul (2),
întrucât, pentru anumite denumiri notificate de către statele membre în sensul articolului 17 din Regulamentul (CEE) nr. 2081/92, au fost solicitate informații suplimentare pentru a se asigura conformitatea acestor denumiri cu articolele 2 și 4 din regulamentul respectiv; întrucât, în urma examinării acestor informații suplimentare, rezultă că aceste denumiri sunt conforme cu articolele respective; întrucât, prin urmare, este necesar să fie înregistrate și adăugate în anexa la Regulamentul (CE) nr. 1107/96 al Comisiei (2), modificat de Regulamentul (CE) nr. 1263/96 (3);
întrucât, datorită aderării a trei noi state membre, perioada de șase luni prevăzută la articolul 17 din Regulamentul (CEE) nr. 2081/92 trebuie să fie calculată începând de la data aderării acestora; întrucât unele denumiri notificate de aceste state membre sunt conforme cu articolele 2 și 4 din regulamentul respectiv și, prin urmare, trebuie să fie înregistrate;
întrucât măsurile prevăzute în prezentul regulament sunt conforme cu avizul Comitetului pentru indicații geografice și denumiri de origine,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 1107/96 se completează cu denumirile care sunt incluse în anexa la prezentul regulament.
Articolul 2
Prezentul regulament intră în vigoare în ziua publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 ianuarie 1997.